Diari Oficial de la Generalitat Valenciana


Sumari del DOGV 4182, del 04-02-2002 (2002/898)

Concurs. Obra civil i arquitectura de construcció dels pavellons números 3 i 4 de la fase II de l'ampliació de Feria Valencia.
------------------------------------------------------------------------------------------------------------------------------

### Dades del document

Número de DOGV
:   4182

Data del DOGV
:   04-02-2002

Secció del DOGV
:   V. ALTRES ANUNCIS - G) ALTRES ASSUMPTES

Número del document
:   2002/898


Organisme emissor
:   Fira Mostrari Internacional de València

Tipus de document
:   Concurs

Concurs. Obra civil i arquitectura de construcció dels pavellons números 3 i 4 de la fase II de l'ampliació de Feria Valencia. [2002/F898]
  
Quadre resum de característiques del plec de bases corresponent al concurs d'obres
  
1. Designació de l'objecte de la licitació
  
Construcció dels pavellons números 3 i 4 de la fase II de l'ampliació de Feria Valencia.
  
2. Pressupost base de licitació
  
El pressupost base de licitació ascendeix a cent divuit milions dos-cents set mil seixanta-un euros (515.107.022 euros), sense l'IVA.
  
3. Anualitats pressupostàries
  
- Exercici 2002: 37.156.713 euros (sense l'IVA).
  
- Exercici 2003: 33.055.778 euros (sense l'IVA).
  
- Exercici 2004: 01.450.193 euros (sense l'IVA).
  
4. Terminis d'execució
  
Els terminis d'execució seran 26 mesos des de l'adjudicació del contracte.
  
5. Classificació del contractista
  
Grup Subgrup Categoria
  
A 1 e)
  
C 1, 2, 4 i 6 f)
  
6. Fiança
  
- Provisional: 1% sobre la base de licitació: 1.182.070,61 euros.
  
- Definitiva: vegeu la clàusula 11 d'aquest plec.
  
7. Despeses exigibles al contractista o als contractistes
  
- 7,5% sobre el pressupost de contracta, incloent-hi l'IVA, en concepte de despeses de projecte, direcció d'obres, assistència tècnica i control de qualitat.
  
- Despeses per prestació dels treballs facultatius de replantejament, direcció, inspecció i liquidació de les obres, com també la publicació dels anuncis i la col·locació de cartells a l'obra.
  
8. Termini de garantia
  
Dotze mesos a comptar des de la data de l'acta de recepció definitiva.
  
9. Revisió de preus
  
No escau.
  
10. Admissió de variants
  
No s'admeten variants.
  
Plec de condicions per a l'adjudicació de les obres de construcció dels pavellons números 3 i 4 de la fase II de l'ampliació de Feria Valencia
  
1. Definicions
  
Comité Executiu de Feria Valencia: és l'òrgan permanent per al govern, la gestió i l'administració de la institució i tots els seus certàmens firals amb plena autonomia per a l'execució i el compliment de les seues funcions.
  
Oferent: persona física o jurídica que ha presentat una oferta per a la realització de treballs objecte d'aquest plec.
  
Adjudicatari: persona física o jurídica que ha sigut adjudicatària per l'òrgan de contractació, d'acord amb el que estableix aquest plec.
  
Contractista: persona física o jurídica que ha sigut contractada per Feria Valencia per a la realització dels treballs objecte d'aquest plec.
  
Subcontractista: tota persona física o jurídica que té una relació contractual no laboral amb el contractista per a prestar qualsevol servei relatiu al desenvolupament d'alguna de les parts dels treballs objecte d'aquest plec.
  
Obres: es refereix als treballs que es regulen en aquest plec i en conseqüència en el contracte. També es denominen treballs.
  
Recinte d'obres: es refereix al recinte firal de València en què els diferents contractistes contractats per Feria Valencia duran a terme les diferents obres.
  
Direcció d'obres: està composta per la direcció facultativa, és a dir, per l'equip tècnic designat per Feria Valencia i autors del projecte amb facultats per a decidir sobre tots els aspectes tècnics de l'obra i per a dirigir-ne l'execució material i controlar qualitativament i quantitativament la construcció i qualitat del que es construeix.
  
2. Objecte del plec
  
2.1. L'objecte d'aquest plec és la regulació de les fases de licitació, d'adjudicació i d'execució pel contractista dels treballs de la construcció dels pavellons números 3 i 4 de la Fase II de l'ampliació del recinte firal. Inclou també les demolicions necessàries per a la construcció dels dits pavellons, en l'àmbit de l'ampliació del recinte firal de València. Preveu tot el que fa al pla de seguretat i salut, i vigilància de les obres. Inclou també els mitjans auxiliars (grues, maquinària, bastides, proteccions, caseta d'obra, etc.) necessaris per a la realització dels treballs i el manteniment d'aquests durant tot el període de desenvolupament de les obres.
  
2.2. Els treballs que el contractista s'obliga a fer s'han d'ajustar al projecte redactat pels tècnics designats per Feria Valencia, d'acord amb les especificacions que figuren als plànols, als mesuraments, a la memòria, al plec de condicions i a l'estudi de seguretat i salut del projecte esmentat, l'exemplar del qual es dóna per reproduït íntegrament en aquest document.
  
2.3. L'adjudicatari dels treballs que es preveuen en aquest plec i la direcció facultativa, una vegada adjudicades les obres, no podran convenir modificacions tècniques, estructurals, funcionals o estètiques que no estiguen contingudes en el projecte i que tinguen implicacions econòmiques i temporals sense ser abans acceptades per Feria Valencia.
  
2.4. Els treballs que s'han de fer inclouen el subministrament de tots els materials necessaris, la mà d'obra directa i indirecta, la maquinària i totes les instal·lacions auxiliars necessàries per a l'execució completa de les obres.
  
2.5. Formen part de contracte, a més a més d'aquest plec de bases, els documents annexos següents:
  
I. Projecte d'execució compost per memòria, annexos, plans, plecs de condicions i pressupost compost per mesuraments i preus.
  
II. Programa d'execució dels treballs i de subministrament de materials i equips acordats amb el contractista que respecte les dates establides i d'acord amb el que estipula el punt 21. Programa de treballs d'aquest plec.
  
III. Aval de garantia definitiva.
  
IV. Pla de seguretat i salut, elaborat a partir de l'estudi de seguretat i salut corresponent.
  
V. Pla d'obra detallat.
  
2.6. En tot cas, s'entén que el que disposa aquest plec prevaldrà sobre el que estableixen els documents annexos que formen part del contracte, i entre aquests, l'ordre de prelació serà el que s'ha establit més amunt en aquest mateix apartat.
  
2.7. La presentació d'ofertes implicarà manifestació expressa de l'oferent que accepta el contingut d'aquest plec de bases i que hi està d'acord.
  
3. Participants
  
3.1. Poden presentar ofertes per a optar a l'adjudicació de les obres aquelles persones físiques o jurídiques que acrediten capacitat tècnica i professional suficient per a dur a terme tots els treballs que s'encomanen en aquest plec i que complisquen els requisits establits en aquest plec i en els annexos.
  
3.2. Si diverses empreses hi concorren mitjançant compromís de constitució d'una unió temporal, cadascun dels empresaris compromesos en la constitució d'aquesta unió ha d'acreditar els requisits establits en l'apartat 13.3 «Documentació que s'ha de presentar: sobre núm. 1: documentació administrativa», excepte els corresponents als punts e) «Garantia provisional» i i) «Certificat de classificació», que poden ser complits complementàriament entre les empreses compromeses en la constitució de la UTE. Hauran d'adjuntar-hi, així mateix, un escrit de compromís en què s'han d'indicar els noms i les circumstàncies dels empresaris que el subscriuen i el percentatge de participació de cadascun. El document esmentat ha de ser signat pels representants de cadascuna de les empreses.
  
4. Despeses exigibles al contractista
  
Les despeses arreplegades en l'apartat 7 del quadre resum de característiques van a càrrec del contractista o dels contractistes; heu-les ací: redacció del projecte, preparació del plec, prestació dels treballs facultatius de replantejament, direcció d'obra, assistència tècnica, control de qualitat, inspecció, liquidació i legalització de les obres i instal·lacions, publicació dels anuncis del concurs i també qualsevol altra que hi siga d'aplicació segons les disposicions vigents en la forma i quantia que aquestes assenyalen.
  
Les despeses per redacció, direcció, assaig, seguretat i salut i control de l'obra que tinguen lloc durant l'execució incloses en el paràgraf anterior i que s'han de fer a càrrec del contractista, no han d'excedir el percentatge fixat en l'apartat 7 del quadre resum de característiques d'aquest plec.
  
5. Durada del contracte
  
5.1. La durada del contracte es correspondrà amb el termini necessari per al compliment de les obligacions derivades d'aquest.
  
6. Termini d'execució dels treballs
  
6.1. Els treballs objecte del contracte s'han de fer en el termini màxim proposat pel contractista en la seua oferta que, en tot cas, no podrà ser superior a 26 mesos a comptar des de la data de la signatura de l'acta de viabilitat de les obres de comprovació de replantejament. El contractista s'ha d'ajustar, en tot cas, als terminis parcials i a les dates que s'assenyalen a continuació, i que a falta del programa acordat indicat en l'apartat 21. Programa de treballs, serviran com a referència per a l'establiment de les penalitzacions del punt 19. Obligacions del contractista d'aquest plec:
  
Dates intermèdies:
  
Entrega del pavelló 4t: 1 d'agost del 2003.
  
Entrega del pavelló 3r: 1 de setembre del 2004.
  
6.2. Entrega de les obres
  
L'entrega de la totalitat de les obres que es preveuen en aquest plec de condicions serà l'1 de setembre de l'any 2004, i s'han de complir totalment les dates previstes en la clàusula 6.1 d'aquest plec.
  
Aquest termini final d'entrega d'obres serà el que servirà de referència per a l'establiment de la penalització de l'apartat 19.4 d'aquest plec.
  
En cas que es produïsca un retard en el termini final establit, s'aplicarà una penalització amb un màxim del 10% del preu total del contracte.
  
El pagament o la deducció de les dites sancions no eximirà el contractista de les obres de la seua obligació d'acabar l'obra o qualsevol altra de les seues obligacions i responsabilitats segons el contracte, i en cap cas no constituirà una renúncia per Feria Valencia als seus drets en el contracte, incloent-hi la resolució d'aquest.
  
Si, segons el parer de la direcció d'obres, els treballs fets mostraren la impossibilitat del compliment, per part del contractista de les obres, dels terminis parcials establits en aquest plec, Feria Valencia podrà exigir a la direcció d'obres l'increment dels mitjans auxiliars i de la mà d'obra, o l'establiment de dos o mes torns de treball sense que per això s'aplique cap augment als preus establits en l'oferta adjudicatària del concurs.
  
Per tal de verificar el compliment global del termini d'execució final d'obra, s'estableixen les dates indicades en la clàusula 6 d'aquest plec.
  
El contractista de les obres ha de començar l'obra després de l'alçament de l'acta de viabilitat i comprovació de replantejament de les obres, previst en les clàusules 18 i 20 d'aquest plec.
  
L'incompliment del termini final es considerarà un retard essencial i es podrà penalitzar fins al 100% de la penalització establida en aquest plec.
  
Si el contractista de les obres es retarda en la marxa de les obres per causes de força major, o per retard autoritzat per la direcció d'obres, llavors el termini d'execució haurà de ser augmentat mitjançant una ordre de canvi que modificarà el programa de treball previst en la clàusula 21 d'aquest plec.
  
6.3. Suspensions
  
Les suspensions poden ser totals o parcials, segons que es referisca a la totalitat de les obres i prestacions que faça el contractista de les obres, o només a una part d'aquestes, de clara definició i que siga separable en la seua execució del conjunt.
  
Feria Valencia pot suspendre temporalment els treballs, ja siga totalment o en part, en els casos següents:
  
a) Quan sense avís previ o sense ordre escrita de la direcció d'obres, ni sense que s'haja produït cap de les causes de força major previstes, es paralitzen els treballs contractats sense causa justificada.
  
b) En el cas de culpa o error del contractista de les obres en l'execució de les obligacions derivades d'aquest plec, o en cas d'emergència que pose en perill vides o propietats.
  
c) Quan, segons el parer de la direcció d'obres, es considere necessari per a la deguda execució de les obres o per raó de les circumstàncies meteorològiques que afecten la seguretat o qualitat de les obres.
  
Quan la suspensió siga imputable al contractista de les obres, Feria Valencia tindrà dret a la corresponent indemnització pels danys o perjudicis que li haja produït la suspensió o bé, en cas que els efectes de la suspensió siguen irreparables, tindrà dret a instar la suspensió del contracte.
  
Quan la suspensió siga imputable a Feria Valencia, el contractista tindrà dret a la corresponent indemnització de danys i perjudicis que li haja produït la suspensió.
  
Es considerarà causa justificada de suspensió dels treballs per part del contractista el no pagament dels certificats d'obra dins del termini i en la forma escaient establits en el contracte.
  
Sempre que es produïsca una suspensió temporal, Feria Valencia i el contractista de les obres subscriuran una «acta de represa» en què exposaran les causes i les raons que la motiven, amb indicació de la part contractant que la sol·licita.
  
Una vegada resoltes les causes o raons que han motivat la suspensió temporal de les obres, les parts subscriuran així mateix una «acta de represa» en què s'indicaran les dates en què aquesta tindrà lloc i les dades que es consideren convenients incloure-hi per tal de definir millor el futur programa de treball i les prestacions mútues pendents.
  
7. Pressupost
  
7.1. Aquest tipus d'execució per contracta per a efectuar els treballs objecte del contracte, incloent-hi el pla de seguretat i salut que servirà de base per a la presentació de les ofertes, ascendeix a la quantitat de cent divuit milions dos-cents set mil seixanta-un euros (772.867.770 euros), sense incloure-hi l'IVA).
  
7.2. El contractista assumirà com a seus tots els documents de què consta el projecte, annexos, plànols, plecs, mesuraments i pressupost; es considerarà que ha procedit a la revisió de tots aquests documents, i també les despeses previstes en la clàusula 4 d'aquest plec.
  
7.3. Els aclariments que dicte la direcció facultativa sobre el projecte i els seus documents no es consideraran en cap cas modificacions o variacions, i hauran de ser executades pel contractista sense cost o termini addicional.
  
7.4. Qualsevol treball que no estiga expressament detallat en la totalitat dels documents de projecte, figurant en algun d'ells, i que siga necessari per tal d'aconseguir l'objecte d'aquest, haurà de ser fet pel contractista com si el dit treball haguera sigut específicament descrit en la totalitat dels dits documents.
  
7.5. Les unitats d'execució són completes, és a dir, que qualsevol activitat o subministrament necessari per a l'execució d'una unitat d'obra es considerarà inclòs en el preu d'aquesta, encara que no figure específicament en la descripció d'aquesta.
  
7.6. Tots els elements auxiliars que es necessiten obligatòriament per qualsevol norma són d'obligada execució, i el preu d'aquests es considera inclòs en la unitat, encara que no s'indique de manera expressa.
  
8. Revisió de preus
  
8.1. No s'admet revisió de preus.
  
9. Facturació i forma de pagament
  
9.1. L'últim dia del mes, el contractista enviarà en paper i en suport informàtic a la direcció facultativa la relació valorada dels treballs efectuats a l'origen i en el mes. La direcció facultativa procedirà a comprovar-los i, en cas de conformitat, redactarà el corresponent certificat en el termini màxim dels 20 dies següents a la recepció.
  
9.2. En cas que no hi haja acord en la valoració de l'obra executada que permeta l'aprovació i la signatura de la direcció facultativa, es restarà del certificat l'import de la part en desacord, la qual quedarà pendent fins al pròxim certificat, i s'hi inclourà l'import de la part en què hi haja acord, de manera que, sempre dins dels 20 dies següents a la data de recepció de la relació valorada dels treballs, aquesta haurà de ser aprovada i signada per la direcció facultativa.
  
9.3. El contractista ha de fer arribar a Feria Valencia el certificat emés i signat per la direcció facultativa conjuntament amb la factura corresponent. La Direcció General de Feria Valencia disposarà de 20 dies a partir de la data de presentació al seu registre d'entrada, pel contractista, per a verificar i acceptar, si escau, el certificat de les obres. En cas de disconformitat total o parcial del certificat, Feria Valencia podrà tornar-lo, en el termini establit, a la direcció facultativa, per a la justificació d'aquest.
  
9.4. Feria Valencia abonarà la dita factura en el termini de noranta (90) dies naturals, a partir de la verificació i l'acceptació del certificat per la Direcció General de Feria Valencia que es preveu a la clàusula 9.3.
  
Aquests abonaments tenen el concepte de pagaments a compte subjectes a les rectificacions i variacions que es produïsquen, sense que signifique, de cap manera, aprovació i recepció de les obres que comprenen.
  
De l'import de cada certificat es retindrà el percentatge que corresponga per tal de cobrir les despeses que s'estableixen a la clàusula 4 d'aquest plec en concepte de despeses de projecte, direcció d'obra, assistència tècnica, seguretat i salut i control de qualitat... No escaurà cap devolució al contractista per aquest concepte.
  
9.5. Feria Valencia pot ajornar el pagament dels certificats d'obra fins a un màxim de 6 mesos a comptar des de la data del venciment d'aquests.
  
Aquest ajornament produirà interessos a favor de l'adjudicatari amb el tipus que resulte de sumar a l'interés legal del diner un diferencial màxim de 0,5 punts.
  
10. Garantia provisional
  
10.1. L'oferent ha d'incorporar al sobre de documentació administrativa una garantia provisional de l'1 per cent (1%) del total del pressupost base de licitació, mitjançant aval bancari, executable a primera demanda, segons el model 1 establit per Feria Valencia que figura a l'annex II. Aquestes fiances provisionals seran tornades als interessats en el termini de 30 dies des de la publicació de l'adjudicació.
  
10.2. La fiança consignada per l'adjudicatari quedarà, doncs, retinguda fins a la formalització del contracte, el qual, si no es duu a terme per causes imputables a aquest, implicarà la pèrdua de la fiança a favor de Feria Valencia.
  
11. Garantia definitiva
  
11.1. L'adjudicatari ha de presentar una garantia definitiva del quatre per cent (4%) de l'import d'adjudicació, mitjançant aval bancari, executable a primera demanda, solidari, irrevocable i incondicionat, segons el model 2 establit per Feria Valencia, que figura a l'annex II.
  
11.2. Aquesta garantia s'ha de constituir en el termini de 10 dies naturals a partir del següent en què es notifique l'adjudicació de l'obra objecte d'aquest plec (15 dies per als casos d'unió temporal d'empreses), i s'ha d'acreditar la constitució d'aquesta i el pagament dels anuncis, amb l'exhibició i el depòsit dels justificants a Feria Valencia. Si el contractista no compleix el termini esmentat, Feria Valencia pot considerar anul·lada l'adjudicació, sense que això implique la impossibilitat d'exercir accions legals per incompliment de l'acord.
  
11.3. La fiança definitiva respondrà del compliment per part del contractista de totes les seues obligacions d'execució i d'abonament establides en el contracte.
  
11.4. L'aval es mantindrà vigent durant el període de garantia de les obres i serà alliberat totalment o parcialment als sis mesos de la signatura, per les parts, de l'acta de recepció definitiva.
  
11.5. Aquestes garanties es constituiran en metàl·lic, valors públics o privats, aval bancari, o per contracte d'assegurança de caució, en els termes i amb les condicions que es preveuen en els articles 36 i 37 de la Llei 13/1995, de 18 de maig.
  
L'aval haurà de portar el testimoni del coneixement de signatura subscrit per notari.
  
Les garanties seran depositades, en qualsevol cas, al compte de l'oficina de Bancaixa Oficina 0489 al polígon industrial de la Fuente del Jarro, carrer de la Ciutat de Sagunt, número 20, Paterna 46489 (València) a nom de Feria Muestrario Internacional de Valencia, número de compte 8025621027.
  
12. Capacitat jurídica
  
12.1. Estan facultades per a contractar amb Feria Valencia les persones físiques o jurídiques espanyoles o estrangeres que tinguen capacitat jurídica o d'actuar i que no estiguen sotmeses a cap de les circumstàncies d'incompatibilitat o d'incapacitat que s'indiquen a continuació:
  
- Haver sigut condemnat l'empresari i els seus representants, mitjançant sentència ferma, per delictes de falsedat o contra la propietat, o per delictes de suborn, malversació de diners públics, tràfic d'influències, revelació de secrets o ús d'informació privilegiada i/o delictes contra les finances públiques.
  
- Haver incomplit qualsevol altre contracte amb Feria Valencia, llevat que per acord exprés dels seus òrgans rectors siguen admeses novament a contractació.
  
- Haver sol·licitat suspensió de pagaments o haver sigut declarat en fallida, concurs de creditors o insolvents, mentre no siguen rehabilitats.
  
- Haver sigut condemnades per sentència ferma per delictes contra la seguretat o higiene en el treball, o per delictes contra la llibertat i seguretat en el treball.
  
- L'empresari i els seus representants i, en el cas de societats, els òrgans de direcció i els membres del consell d'administració, no poden pertànyer o haver pertangut als òrgans rectors o directius de Feria Valencia, fins al nivell de director inclusivament, durant els dos últims anys.
  
La prohibició prescriurà transcorregut el mateix període, des que s'haguera extingit la relació amb Feria Valencia, de la persona física, o dels càrrecs esmentats, de la persona jurídica.
  
- Haver presentat més d'una oferta per a la contractació, o haver subscrit una proposta en agrupació temporal amb altres oferents si ho ha fet individualment, o figurar en més d'una agrupació temporal.
  
12.2. Si Feria Valencia té coneixement d'alguna d'aquestes circumstàncies després de la celebració del contracte, o si la vinculació abans al·ludida es produeix al llarg del desenvolupament d'aquest, Feria Valencia podrà resoldre'l i deixar-lo sense efecte, i tindrà dret a exigir a l'empresari el rescabalament de danys i perjudicis que haja pogut causar.
  
12.3. La concurrència a la presentació de l'oferta podrà fer-se per si mateix o representats per persona autoritzada, mitjançant poder validat. Tant en un cas com en l'altre al representant l'afecten les causes d'incapacitat i d'incompatibilitat esmentades més amunt.
  
12.4. Els poders i els documents acreditatius de la personalitat s'han d'adjuntar a la proposició, en còpia legalitzada per notari per al cas que no es presente l'original.
  
12.5. El contracte s'atorgarà a una sola persona o entitat. No obstant això, es podrà concertar amb dues o més persones o entitats si s'obliguen solidàriament respecte a Feria Valencia; els seus drets davant d'aquesta seran, en tot cas, indivisibles.
  
13. Proposicions
  
Han de presentar-se documents originals o còpies autèntiques acompanyades de fotocòpia simple.
  
13.1. Idioma
  
Tots els documents que formen les propostes s'han de presentar en idioma espanyol.
  
13.2. Termini de presentació
  
Aquest plec de bases, juntament amb la resta de la documentació per a la licitació, podrà ser retirat del lloc i en l'horari que s'indique en els anuncis publicats corresponents al concurs regulat per aquest plec després d'abonar el seu import, a partir de l'endemà de la publicació al Butlletí Oficial de la Província de València.
  
Des de les 09.00 fins a les 15.00 hores del dia 18 de febrer del 2002 es podran entregar les proposicions i la documentació adjunta al Registre General de Feria Valencia, situat a l'avinguda de les Fires, s/n. La documentació esmentada ha de presentar-se en tres sobres precintats, signats pel licitador o per la persona que el represente. A l'anvers del sobre s'ha d'indicar el contingut d'aquest i el nom del licitador de la manera següent:
  
Oferta: construcció dels nous pavellons 3 i 4 de la fase II de l'ampliació de Feria Valencia.
  
Documentació/proposició: ...
  
Presentat per: ..
  
Sobre número: ...
  
Cada licitador no podrà presentar propostes en règim d'unió temporal d'empreses si ho ha fet individualment, amb la penalització, si s'escau, de la desestimació de totes les proposicions presentades per ell.
  
No s'acceptaran les proposicions que continguen errors, omissions o ratllades que impedisquen conéixer amb claredat algun aspecte de la proposició que es considere fonamental.
  
13.3. Documentació que s'ha de presentar
  
Sobre núm. 1. Documentació administrativa
  
Ha d'incorporar la signatura de la persona que represente legalment a l'oferent.
  
Ha de contenir la documentació següent:
  
- Empresaris de la Comunitat Europea
  
a) Si l'oferent és una societat: escriptura de constitució de la societat i certificat del registre mercantil (o de l'organisme equivalent al país del domicili social de l'empresari) que mostre la situació actual de l'empresa. Aquest últim requisit pot ser substituït per una declaració responsable de la societat segons la qual el contingut de l'escriptura de constitució, com també els estatuts i els càrrecs directius d'aquesta, amb els poders corresponents, continuen estant vigents en l'actualitat i no han sigut revocats. En cas contrari, si s'han produït canvis o modificacions, han d'aportar-se fotocòpies, compulsades davant de notari, dels documents que acrediten aqueixes circumstàncies.
  
b) Document nacional d'identitat del signant de la proposició o document equivalent del país del domicili social de l'empresari.
  
c) Poder validat, acompanyat de declaració de vigència del dit poder, si s'actua en representació de societat, tant per a la presentació d'oferta com per a la signatura del contracte i representar la societat en arbitratge, de conformitat amb el que estipula el punt 35. Règim jurídic del contracte.
  
d) Declaració responsable que ni l'oferent ni el representant d'aquest, si s'escau, es troben compresos en alguna de les circumstàncies assenyalades en l'article 20 de la Llei de Contractes de les Administracions Públiques.
  
e) Garantia provisional (aval bancari).
  
f) Certificat administratiu en vigor, fins a la data de presentació d'oferta, expedit per l'Agència Estatal d'Administració Tributària d'Espanya o de l'organisme equivalent del país del domicili social de l'empresari, segons el qual l'oferent està al corrent de les seues obligacions tributàries.
  
g) Document justificatiu d'estar al corrent del pagament, fins al dia de presentació de l'oferta, de l'Impost sobre Activitats Econòmiques, o document equivalent del país del domicili social de l'empresari.
  
h) Certificats administratius en vigor, fins al dia de presentació de l'oferta, en què, igualment, s'acredite que l'oferent està al corrent en el compliment de les seues obligacions amb la Seguretat Social o de l'organisme equivalent del país del domicili social de l'empresari.
  
i) Certificat de classificació com a empresa acompanyat d'una declaració de vigència d'aquest.
  
Per tal de prendre part en la licitació, s'ha de justificar estar classificat en les seccions següents:
  
Grup Subgrup Categoria
  
A 1 e)
  
C 1, 2, 4 i 6 f)
  
- Empresaris de països que no són membres de la Comunitat Europea
  
La documentació que s'indica a continuació ha de presentar-se acompanyada de traducció jurada a l'idioma espanyol en el cas que la redacció original siga en un altre idioma.
  
a) A més dels documents que s'indiquen a les lletres a), b), c), d), e), f), g) i h), els empresaris membres de la Comunitat Europea han de presentar un document acreditatiu de la inscripció en els registres o els certificats que s'indiquen en la legislació espanyola vigent.
  
A més a més, en el cas d'empreses que no pertanyen a un estat membre de la Unió Europea o signatari de l'Acord sobre l'Espai Econòmic Europeu, han d'acreditar la seua capacitat d'actuació mitjançant un certificat expedit per la representació diplomàtica espanyola respectiva, certificat que s'ha d'adjuntar a l'informe corresponent. Així mateix, han de justificar mitjançant un informe de la representació diplomàtica espanyola respectiva que el seu estat de procedència admet, al seu torn, la participació d'empreses espanyoles en la contractació substancialment anàloga. A més a més, aquestes empreses han de tenir oberta sucursal a Espanya, amb designació d'apoderats o de representants per a les seues operacions i han d'acreditar que estan inscrites al Registre Mercantil.
  
b) Documents acreditatius de la solvència econòmica i financera a través del que preveu el punt i) de l'apartat anterior.
  
c) Declaració de submissió expressa al règim jurídic establit en el plec de bases.
  
Els documents esmentats s'han de presentar mitjançant còpia legalitzada per notari en el cas que no es presente l'original.
  
Sobre número 2. Documentació tècnica
  
Ha d'incorporar la signatura de la persona que represente legalment a l'oferent.
  
Ha de contenir els documents següents:
  
a) Relació valorada de les obres executades durant els darrers cinc anys, amb especial referència a les obres d'iguals o semblants característiques que les d'aquest concurs, acompanyades de certificats de bona execució signats pel facultatiu director, o per l'organisme o per l'empresa contractant.
  
b) Relació de mitjans (maquinària, mitjans auxiliars i personal amb qualificació tècnica), amb menció expressa dels que es dedicaran a l'execució de l'obra.
  
Document pel qual el licitador o els licitadors es comprometen a mantenir a peu d'obra, amb dedicació exclusiva, el personal tècnic i auxiliar esmentat, com també la categoria professional i els anys d'experiència d'aquest personal, i que no podrà voluntàriament retirar de l'obra sense que la direcció facultativa aprove el substitut. L'equip humà no pot ser inferior a cinc tècnics mitjans i tres tècnics superiors (enginyers o arquitectes) durant tota l'obra, i un enginyer industrial, durant la fase de muntatge de les instal·lacions; com també l'equip necessari per a l'organització eficaç de l'obra.
  
c) Metodologia i procediments per a la realització dels treballs objecte del contracte. En aquesta part s'ha d'incloure la memòria i el procés constructiu amb les millores tècniques proposades per a la consecució del termini i la bona execució de l'obra. Es valorarà també la disposició per part de l'adjudicatari de les obres de naus i terrenys necessaris per a l'arreplega dels materials destinats a l'execució de les obres, com també la proximitat a les obres.
  
d) Pla d'obra i termini d'execució
  
Pla d'obra detallat previst a la clàusula 2.5 apartat V «Objecte del plec» de les obres que en garantisca l'execució en el termini oferit en la proposta presentada. Heus ací els aspectes que s'han de concretar en aquest pla d'obra:
  
- Descripció detallada de les activitats que s'hi han de fer.
  
- Rendiments de les distintes activitats. S'ha de detallar el procés d'execució, els mitjans que s'hi empraran i la justificació dels rendiments estimats mitjançant referència a altres obres.
  
- Diagrama de Gantt corresponent a l'execució dels distints terminis de l'obra.
  
- Diagrama de Pert corresponent a l'execució dels distints terminis de l'obra.
  
- En tots dos casos ha d'aparéixer indicat el camí crític.
  
- Els terminis estimats per a les distintes activitats, i en particular les que constituïsquen el camí crític, han d'incloure els marges necessaris per tal d'assegurar el compliment dels dits terminis i, per extensió, el del termini total de les obres.
  
- A causa de la complexitat de les obres i del gran nombre d'unitats que hi intervenen, es recomana la realització de plans d'obra parcials detallats corresponents a les activitats fonamentals.
  
- Es valorarà també l'expressió gràfica, mitjançant animació en 3D, de l'evolució de les activitats i les zones en què es produeix.
  
En cap cas el termini oferit no pot superar el que s'indica en aquest plec.
  
e) Previsió dels certificats mensuals, parcials i acumulats. Així mateix, s'ha d'aportar el corresponent pla de seguretat i salut adoptat en la seua organització i mitjà valorat.
  
f) Certificats de qualitats emesos per organismes reconeguts a la Unió Europea (XDO 6613, KQZ 7943, ISO 14566 o PAC), si es tenen. En el cas d'UTE, s'han d'aportar els certificats corresponents a les empreses.
  
g) Explicació de les millores, si n'hi ha, en els terminis d'execució de les obres respecte a les que es preveuen en aquest plec.
  
Sobre núm. 3. Proposició econòmica
  
a) Proposta econòmica. Ha d'incorporar la signatura de la persona que represente legalment a l'oferent i ha de contenir l'oferta econòmica, el pressupost de contracta del projecte, de conformitat amb el model 3 de l'annex III.
  
El tipus de licitació correspon a un contracte d'obra a un tant alçat.
  
b) Ha d'incloure la proposició de millores tècniques de termini o finançament, si així és assumit per l'oferent.
  
13.4. Consultes
  
Tots els oferents que s'hagen acreditat convenientment a l'hora de retirar la documentació per a la licitació, amb indicació a més a més d'una persona de contacte, el càrrec que té, el número de telèfon i número de fax, podran formular per escrit, fins a les 15.00 hores del dia 5 de febrer del 2002, tots els aclariments i les consultes que necessiten. Podran enviar la sol·licitud dels aclariments esmentats al número de fax 96 386 12 96 i confirmar-ne la recepció correcta al telèfon 28 730 59 82 o bé podran entregar-les per escrit directament a la Direcció General de Feria Valencia.
  
14. Obertura d'ofertes
  
14.1. L'òrgan de contractació es constituirà a fi de practicar els actes previstos en aquest plec.
  
14.2. L'òrgan de contractació es reunirà després de la finalització del termini de presentació i revisarà la documentació presentada al sobre número 1 «Documentació administrativa». Decidirà sobre l'admissió de les proposicions i concedirà, si ho estima convenient, un termini no superior a tres dies hàbils per a l'esmena d'errors materials en la documentació.
  
14.3. L'acte públic d'obertura de les proposicions econòmiques es farà el dia 22 de febrer del 2002 a les 14.00 hores, a l'edifici d'oficines de Feria Valencia, en una sala que encara està per determinar. L'acte començarà amb la lectura de l'anunci i la relació de les proposicions presentades. Després es notificarà el resultat de la revisió dels documents del sobre 1 «Documentació administrativa, es comunicaran les proposicions admeses, les esmenables, les rebutjades i la causa de la no-admissió.
  
14.4. A continuació s'obrirà l'obertura del sobre 3 «Proposició econòmica». Se n'estendrà l'acta escaient amb les observacions que es facen.
  
14.5. L'òrgan de contractació qualificarà l'oferta tècnica presentada al sobre 2 «Documentació tècnica» segons els criteris de valoració que figuren en l'annex I.
  
14.6. L'òrgan de contractació elaborarà un informe final de proposta d'adjudicació. Aquest informe haurà d'avaluar-se en el termini de 10 dies naturals i haurà de versar sobre els criteris d'adjudicació ressenyats en aquest plec i segons el barem que figura en l'annex I.
  
14.7. L'òrgan de contractació, de conformitat amb l'acta d'obertura i l'informe final de proposta d'adjudicació, elevarà la dita proposta al Comité Executiu, el qual tindrà la facultat d'adjudicar el contracte a la proposta més avantatjosa en conjunt, sense que s'haja de tenir en compte necessàriament el valor econòmic, i també podrà declarar el concurs desert.
  
15. Criteris per a l'adjudicació del contracte
  
15.1. Els criteris de valoració de les ofertes figuren a l'annex I d'aquest plec.
  
16. Adjudicació del contracte
  
16.1. El Comité Executiu, després de la recepció dels informes tècnics que considere convenients, adjudicarà el contracte.
  
16.2. Feria Valencia tindrà alternativament la facultat d'adjudicar el contracte a la proposició més avantatjosa mitjançant els criteris establits per a l'adjudicació sense que s'haja de tenir en compte necessàriament el valor econòmic d'aquesta, o podrà declarar el concurs desert. En tot cas, haurà de motivar la seua decisió amb referència als criteris d'adjudicació que figuren al plec.
  
16.3. Efectuada l'adjudicació, es publicarà el resultat de la licitació, s'enviarà l'anunci que corresponga en el termini de 10 dies hàbils i es notificarà a l'adjudicatari el mateix dia de l'adjudicació.
  
16.4. Quan pertoque se citarà l'adjudicatari perquè, el dia que se li indique, hi concórrega a formalitzar el contracte. Si no atenguera els requeriments esmentats, si no complira els requisits per a la celebració del contracte o impedira que es formalitzara en el termini de 30 dies a comptar des de l'endemà de l'adjudicació, Feria Valencia podrà acordar l'anul·lació de l'adjudicació, llevat que el motiu siga la falta de constitució de garantia definitiva, cas en el qual es declararà automàticament anul·lada sense més tràmit, i l'adjudicatari haurà d'abonar en aqueix cas a Feria Valencia una indemnització equivalent al 5% del pressupost global contractual base de la licitació per danys i perjudicis.
  
17. Obligacions prèvies a la formalització del contracte
  
17.1. Una vegada acusat el rebut de l'adjudicació, l'adjudicatari, dins del termini de cinc dies, haurà d'aportar els documents següents:
  
- Document que acredite el pagament dels anuncis de licitació, mitjançant gestió prèvia al Departament de Tresoreria de Feria Valencia.
  
- Document en què s'adscriga nominativament a les obres un delegat amb titulació professional adequada, amb dedicació plena i capacitat suficient per a representar l'empresa en tot allò que afecta l'execució de les obres.
  
- Document que acredite haver constituït a la disposició de l'òrgan contractant una garantia definitiva per un import del quatre per cent (4%) del pressupost d'adjudicació, de conformitat amb el model 2 de l'annex II d'aquest plec, mitjançant gestió prèvia al Departament de Tresoreria de Feria Valencia.
  
- Si l'adjudicatari té la condició d'unió temporal d'empreses, ha d'aportar l'escriptura pública de constitució inscrita al Registre Especial del Ministeri d'Economia i Hisenda, o a l'organisme equivalent del país del domicili social de l'empresari, i ha de nomenar un representant o apoderat únic de la unió amb prou poders per a exercir els drets i complir les obligacions que es deriven del contracte fins a l'extinció d'aquest.
  
17.2. A més a més, l'adjudicatari ha d'aportar condicionat particular, general i còpia de l'últim rebut pagat d'una pòlissa de tot risc de construcció/muntatge amb un capital assegurat mínim que garantisca el valor total del pressupost d'adjudicació per sinistre i d'una pòlissa de responsabilitat civil amb un capital assegurat mínim per sinistre de sis milions d'euros (6.000.000 euros). Aquestes pòlisses hauran de cobrir, almenys, els perjudicis que puguen derivar-se per a qualsevol tercer procedents d'errors o d'omissions de l'empresa adjudicatària en l'execució d'aquests, com també:
  
Tot risc de construcció/muntatge
  
Garanties de danys a l'obra, les quals inclouen:
  
- Obra civil i instal·lacions: valor dels treballs de construcció i muntatge
  
- Riscos de la natura: inclosos
  
- Despeses de salvament: incloses
  
- Despeses d'extinció: 1.000.000 d'euros
  
- Despeses de demolició i desenrunament: 1.000.000 d'euros
  
- Despeses suplementàries o increment de costos de reconstrucció: 1.000.000 d'euros
  
- Vaga, motí, commoció civil i terrorisme: inclosos
  
- Honoraris professionals: 1.000.000 d'euros
  
- Manteniment ampli: 12 mesos
  
- Despeses de pèrits: 250.000 euros
  
- Proves i despeses extraordinàries.
  
Responsabilitat civil
  
Garanties de responsabilitat civil, les quals inclouen:
  
- Responsabilitat civil d'explotació
  
- Responsabilitat civil patronal-sublímit per víctima (mínim 210.000 euros).
  
- Responsabilitat civil de productes
  
- Responsabilitat civil creuada
  
- Responsabilitat civil posttreballs: fins a 12 mesos des de la finalització dels treballs.
  
La vigència de la pòlissa esmentada haurà de cobrir els períodes de temps objecte de contractació.
  
L'objecte i les prestacions de l'assegurança hauran de ser, com a mínim, les següents:
  
L'assegurador ha de garantir a l'assegurat les prestacions indicades més avall en el cas de qualsevol reclamació de responsabilitat civil d'acord amb la legislació vigent, pels danys corporals, danys materials i els perjudicis econòmics que siguen conseqüència directa d'aquests danys, com també pels danys patrimonials purs, causats a tercers, incloent-hi el personal vinculat a l'empresa adjudicatària (RC patronal), derivats de qualsevol actuació negligent, error o omissió comés per l'assegurat o per persones de les quals legalment haja de respondre, en l'exercici o en relació amb l'exercici de l'activitat professional de l'assegurat.
  
A aquest efecte s'entén per danys patrimonials purs els perjudicis econòmics causats a terceres persones que no siguen conseqüència d'un dany corporal o material previ.
  
Les assegurances, tant de tot risc construcció/muntatge com de responsabilitat civil, han d'incloure:
  
1r. Feria Valencia i el personal que la Direcció General d'aquesta designe, com a assegurat addicional i tercer al seu torn.
  
2n Com a assegurats, totes i cadascuna de les empreses subcontractistes o bé adjuntar els contractes en què s'exigisca als dits subcontractistes una pòlissa de responsabilitat civil amb la mateixa garantia que exigeix ja aquesta clàusula a l'empresa adjudicatària, i amb un límit mínim d'1.000.000 d'euros, per sinistre per a cada garantia i un sublímit mínim de 210.000 euros per víctima per a la garantia de responsabilitat civil patronal. En aquest cas el contractista ha d'incloure en la seua pòlissa la garantia de subsidiària de subcontractistes.
  
Dins de la suma assegurada fixada en les condicions particulars i de conformitat amb les condicions i les exclusions previstes en aquesta pòlissa, l'assegurador garanteix per a les reclamacions que siguen objecte de l'assegurança:
  
- El pagament de les indemnitzacions a què done lloc la responsabilitat assegurada.
  
- Els honoraris, els costos i les despeses del reclamant a què l'assegurat siga condemnat.
  
- El pagament dels honoraris, els costos i les despeses derivades de la defensa jurídica de l'assegurat en procediments de qualsevol classe, dins de les condicions previstes en aquesta assegurança.
  
- La constitució de les fiances judicials exigides per jutges i tribunals per tal de garantir la responsabilitat civil de l'assegurat.
  
- La constitució de les fiances exigides per jutges i tribunals contra l'assegurat a fi de garantir la seua llibertat provisional en qualsevol procediment criminal.
  
18. Formalització del contracte
  
18.1. El contracte s'atorgarà dins dels 30 dies següents al rebut de la notificació de l'adjudicació.
  
19. Obligacions del contractista
  
19.1. Obligacions fiscals, laborals i socials
  
El contractista està obligat al compliment de la legislació vigent aplicable, de manera especial en tot el que preveuen les disposicions en matèria administrativa, fiscal, laboral, de Seguretat Social i de seguretat i salut en el treball (Llei de Prevenció de Riscos Laborals), o d'altres que hi siguen d'aplicació. A aquest efecte ha de presentar a Feria Valencia, els justificants oficials que, en cada moment, se li demanen (TC1, TC2, etc.). Ha de presentar, abans de l'inici de les obres, el pla de seguretat i salut a fi de ser aprovat pel coordinador de Seguretat i Salut de l'execució de l'obra. El contractista ha de formar un comité de seguretat i salut de l'obra per tal de complir el que disposa l'article 38 de la Llei de Prevenció de Riscos Laborals 31/1995, de 8 de novembre.
  
En conseqüència, el contractista, com a únic representant del seu personal adscrit als treballs contractats, es compromet de manera expressa a complir totes les obligacions derivades, tant de caràcter laboral i social com fiscal, i Feria Valencia declina qualsevol responsabilitat sobre aquest aspecte.
  
L'incompliment d'aquestes obligacions serà causa suficient per a la resolució del contracte.
  
19.2. Compliment dels terminis
  
El contractista queda obligat al compliment dels terminis d'execució dels treballs en els termes establits en el programa de treballs que s'aprove d'acord amb el punt 21. Pla d'obra.
  
19.3. El contractista no pot cedir ni tot ni part del contracte sense l'aprovació prèvia per escrit de Feria Valencia.
  
En cas que el contractista subcontracte algun treball, es compromet que les obligacions al seu càrrec derivades d'aquest contracte, especialment les de caràcter laboral i social, es complisquen a més pel dit subcontractista, el qual subcontractista queda obligat en idèntics termes que aquell, sense que això comporte que hi haja relació directa entre el subcontractista i Feria Valencia. Aquesta podrà exigir al subcontractista, en tot cas, el compliment de les obligacions a càrrec del contractista establides en aquest contracte, la qual cosa quedarà expressament arreplegada en aquells contractes que el contractista faça amb els subcontractistes.
  
Feria Valencia té dret a comprovar el compliment de les obligacions per part del contractista i el subcontractista, i també a conéixer qui són aquests i de demanar justificants del compliment de les obligacions mútues.
  
Feria Valencia pot rebutjar la subcontractació amb determinades persones físiques o jurídiques quan siga procedent fer-ho.
  
El contractista assumeix la total responsabilitat de l'execució del contracte davant de Feria Valencia, d'acord estrictament amb els plecs de clàusules administratives particulars i d'acord, així mateix, amb els termes del contracte, sense que puga derivar cap responsabilitat als seus subcontractistes.
  
En cap cas el contractista no podrà concertar l'execució parcial de contracte amb persones sotmeses a suspensió de classificacions o inhabilitades per a contractar.
  
19.4. Penalitzacions
  
El contractista és responsable únic davant de Feria Valencia pels retards totals o parcials que es produïsquen en l'execució dels treballs encomanats.
  
Si hi ha un retard en el compliment de terminis parcials imputable al contractista superior a 15 dies respecte al programa de treballs definit en l'apartat 21. Pla d'obra d'aquest plec, Feria Valencia podrà aplicar una penalització per cada dia de retard equivalent al zero coma zero cinc per cent (0,05%) del pressupost parcial corresponent a l'oferta, fins als 30 dies de retard. Una vegada superats aquests, la dita penalització s'incrementarà fins al zero coma deu per cent (0,10%) diari. Quan el retard supere els 45 dies per causa imputable al contractista, Feria Valencia podrà, a més a més, resoldre el contracte en qualsevol moment. Les penalitzacions per l'incompliment de les diferents fites seran acumulables entre si, i amb les corresponents al termini final.
  
Si hi ha retard en el compliment del termini total per causes imputables al contractista superior a 15 dies respecte al programa de treballs definit en l'apartat 21. Pla d'obra d'aquest plec, Feria Valencia podrà aplicar una penalització per cada dia de retard equivalent al zero coma deu per cent (0,10%) del pressupost de l'oferta, fins als 30 dies de retard. Una vegada superats aquests, la dita penalització s'incrementarà fins al zero coma quinze per cent (0,15%) diari. Quan el retard supere els 45 dies per causa imputable al contractista, Feria Valencia podrà, a més a més, resoldre el contracte en qualsevol moment.
  
Si el contractista incompleix els terminis i/o les condicions esmentades, les fiances constituïdes quedaran afectes al compliment d'aquestes obligacions. El contractista, a més a més, haurà d'indemnitzar Feria Valencia i terceres persones afectades pels danys i perjudicis ocasionats.
  
En tot cas, s'estableix un límit màxim del 10% de l'import total del contracte en concepte de penalització per retard. Traspassat el dit percentatge, Feria Valencia podrà resoldre el contracte de manera definitiva.
  
20. Comprovació del replantejament
  
20.1. Dins dels set primers dies del mes de juliol del 2002 es procedirà a estendre l'acta de viabilitat i comprovació de replantejament de les obres. Aquesta acta haurà de ser signada tant per Feria Valencia com per la direcció facultativa i pel contractista, i es començaran les obres objecte d'aquest plec.
  
21. Programa de treball
  
21.1 El contractista està obligat a complir el pla d'obra previst en la clàusula 2.5 apartat V d'acord amb els terminis parcials i les dates establides en la documentació de licitació com també el volum d'obra que s'ha de fer en cada període i l'import d'aquesta en euros.
  
21.2. El pla d'obra es podrà actualitzar d'acord amb les modificacions acceptades per la direcció facultativa amb el vistiplau de Feria Valencia.
  
22. Pla de seguretat i salut
  
22.1. En aplicació de l'estudi de seguretat i salut, d'acord amb el que estableix l'article 4 del Reial Decret 1627/1997, de 24 d'octubre, pel qual s'estableixen disposicions mínimes de seguretat i salut en les obres de construcció, el contractista ha d'elaborar un pla de seguretat i salut en el treball en què s'analitzen, s'estudien, es desenvolupen i es complementen les previsions contingudes en l'estudi d'acord amb el seu propi sistema d'execució de l'obra.
  
22.2. El pla de seguretat i salut ha de ser aprovat pel coordinador de Seguretat i Salut de l'execució de l'obra o, si no és necessària l'existència d'aquest, d'acord amb les disposicions del punt 2 de l'article 7 del Reial Decret 1.627/1997, de 24 d'octubre, l'aprovarà la direcció facultativa.
  
22.3. En tot cas, respecte al pla de seguretat i salut en les obres de construcció, s'ha de seguir el que disposa el Reial Decret 1627/1997, de 24 d'octubre.
  
23. Execució del contracte. Normes generals
  
23.1. El contractista no adquireix en virtut del contracte ni la possessió civil ni natural de l'espai sobre el qual s'executen les obres; la seua situació és de simple ocupació per a l'execució de les obres.
  
23.2. El contractista ha d'executar els treballs objecte del contracte en el termini previst i ha d'emprar, en tot cas, la mà d'obra que es requerisca i els materials, la maquinària, les eines o els equips necessaris.
  
23.3. Tots els materials, els equips i l'execució dels treballs han de ser de la qualitat exigida en el projecte constructiu i en la documentació complementària, han d'estar d'acord amb les instruccions de la direcció facultativa i de l'empresa encarregada del control de qualitat, i han d'estar subjectes, en qualsevol moment, als assajos i les proves que aquestes disposen.
  
23.4. El contractista ha de fer a càrrec seu totes les construccions i instal·lacions per al desenvolupament dels treballs contractats, incloent-hi els treballs d'obra auxiliars necessaris per a la correcta i completa execució de les unitats d'obra, entre els quals hi ha, a títol enunciatiu però no limitador, els d'obertura i tancament de regates, buits, maneguets, etc. i el corresponent vorell i segellament, el transport de materials en el recinte de l'obra fins al lloc de col·locació i totes les operacions necessàries per a portar a terme els seus treballs. També aniran a càrrec seu la tramitació i l'obtenció de les connexions de sanejament, abastiment d'aigua, energia elèctrica, telèfon, etc. que siguen necessàries, l'emmagatzematge de materials, equips, etc., i serà responsable del manteniment i la custòdia de les instal·lacions, dels materials, dels equips i de la maquinària de què dispose per a l'execució dels treballs objecte d'aquest contracte.
  
23.5. Les despeses inherents als consums generats per a la realització dels treballs, policia i vigilància de les obres objecte d'aquest contracte aniran a càrrec del contractista.
  
23.6. Està obligat a tenir permanentment a peu d'obra un representant amb titulació de grau mitjà o superior amb facultats per a rebre i executar amb plena responsabilitat totes les ordres o indicacions que reba de la direcció facultativa.
  
23.7. El contractista té la responsabilitat d'aportar tot el personal necessari, tant en els nivells de direcció i d'organització o d'administració, com en els d'execució, per al compliment correcte de les obligacions contractuals. El contractista ha d'emprar en l'obra únicament el personal adequat amb les qualificacions necessàries per a la realització del treball. Feria Valencia té autoritat per a rebutjar o exigir la retirada immediata de tot o part del personal del contractista que, al seu parer, tinga un comportament incorrecte o negligent, cometa imprudències temeràries, o siga incompetent per a la realització dels treballs del contracte.
  
23.8. El contractista està obligat a mantenir neta l'obra, i també a retirar-ne tot el material sobrant.
  
23.9. Tant la maquinària com els elements auxiliars quedaran adscrits a les obres fins a la recepció d'aquests, sense que puguen ser retirats sense autorització de la direcció facultativa.
  
23.10. Durant el desenvolupament de les obres i fins a la finalització del contracte, el contractista és responsable dels defectes que es puguen trobar en la realització dels seus treballs.
  
23.11. Aniran a càrrec del contractista la redacció i la tramitació de projectes d'instal·lacions d'obra, de grues i bastides, la instal·lació de les senyalitzacions prèvies necessàries per a indicar l'accés a l'obra, la circulació en la zona que ocupen els treballs i els punts de possible perill a causa d'aquelles, tant en la dita zona com en els límits i voltants; instal·lació de senyalització addicional de caràcter descriptiu aprovada per Feria Valencia que identifique l'execució de l'obra, etc., com també les gestions necessàries per a la seua aprovació davant dels organismes competents per a obtenir les llicències i els permisos. També aniran a càrrec del contractista la redacció i tramitació, incloent-hi els visats corresponents, dels projectes de les instal·lacions previstes en aquest contracte, i també les gestions necessàries fins a la total legalització d'aquests, davant dels organismes competents, tot i que hagen de ser sol·licitats a nom de Feria Valencia.
  
23.12. Tots els costos derivats dels elements que inclou el paràgraf anterior aniran a càrrec del contractista.
  
24. Control de qualitat
  
24.1. La realització dels assajos i de les proves establides en el control de qualitat van a càrrec del contractista. L'empresa contractada ha de ser acceptada per la direcció facultativa amb el vistiplau de Feria Valencia.
  
24.2. S'han de fer els estudis, els assajos, les anàlisi de materials, d'equips, d'instal·lacions i d'unitats d'obra que la direcció facultativa ordene, incloent-hi els corresponents al control de qualitat relatiu a l'assegurança decennal, per a control de qualitat de les obres. És obligació del contractista facilitar l'execució d'aquests treballs i donar l'ajuda necessària.
  
24.3. El contractista està obligat a enviar a la direcció facultativa i a Feria Valencia una còpia exacta i puntual dels resultats dels assajos fets.
  
24.4. Seran de l'exclusiva responsabilitat del contractista els retards, les demolicions i les reposicions que es deriven de resultats negatius de la inspecció de la qualitat.
  
25. Modificació dels treballs
  
25.1. Feria Valencia podrà introduir modificacions en els treballs per qualsevol causa. Seran obligatòries per al contractista les modificacions que produïsquen augment, reducció o supressió de les unitats d'obra o substitució d'una unitat d'obra per una altra, sempre que aquesta siga una de les compreses en el contracte. Per a l'abonament s'aplicaran els preus de les unitats d'obra corresponents que figuren en el pressupost del projecte si existiren en aquest.
  
25.2. En cas que aquestes unitats d'obra no estiguen previstes en el pressupost del projecte, es fixaran aquests preus contradictòriament entre Feria Valencia i el contractista. Aquests preus contradictoris es formaran a partir dels preus unitaris del projecte si existiren i en cas que no figuren en el projecte es prendran com a referència els establits per l'Institut Valencià de l'Edificació IVE99/2000. Aquests preus es consideren d'execució per contracta i no se'ls aplicarà cap coeficient per alça o per baixa de l'adjudicació.
  
En cas que aquests preus no figuren en el document esmentat, la direcció facultativa fixarà el preu contradictori basant-se en el que s'estableix en els paràgrafs anteriors, i aquestes modificacions seran obligatòries per al contractista sempre que no se supere el 20% de l'import del contracte en obra modificada.
  
25.3. En cas de supressió o reducció d'obres, el contractista no tindrà dret a reclamar cap indemnització, llevat que aquestes modificacions siguen en quantia superior al 35% de l'import del contracte. En aquest cas el contractista tindrà dret a rebre el 3% del valor de les obres suprimides o reduïdes en excés del límit anterior.
  
25.4. Els aclariments i les interpretacions que la direcció facultativa dicta sobre el projecte no es consideraran en cap cas modificacions i no tindran cap repercussió sobre el preu i el termini del contracte.
  
26. Extinció del contracte
  
26.1. El contracte s'extingirà per conclusió o compliment, o bé per resolució. Les causes de resolució del contracte són les següents:
  
- L'incompliment de part del contractista de les obligacions laborals, socials o fiscals, relatives al personal destinat als serveis contractats.
  
- La falsedat en el subministrament de dades tècniques, econòmiques o jurídiques, com també les relacionades amb el número d'identitat del personal de l'empresa destinat als serveis contractats, sol·licitats per Feria Valencia en l'exercici de les seues facultats de control i inspecció o posar obstacles per qualsevol causa al dit exercici.
  
- L'incompliment de les clàusules contingudes en aquest plec i en el contracte.
  
- La renúncia de Feria Valencia a continuar els treballs corresponents a aquest contracte.
  
- L'extinció de la personalitat jurídica de la societat mercantil del contractista, llevat que el patrimoni i l'organització de la societat extingida siga incorporada a una altra entitat i que aquesta darrera assumisca, de manera plena, les obligacions d'aquella i sempre que la nova entitat, en el termini de 15 dies hàbils, oferisca dur a terme el contracte en les mateixes condicions estipulades. Feria Valencia pot admetre o rebutjar l'oferiment, sense que, en aquest últim cas, hi haja dret a cap indemnització per la resta del contracte deixat d'executar.
  
- La sol·licitud de suspensió de pagaments o declaració de fallida del contractista o del subrogat.
  
- La cessió del contracte, en tot o en part, sense l'autorització expressa de Feria Valencia.
  
- La mort del contractista individual.
  
- L'acord mutu entre les parts.
  
- Altres causes que s'establisquen de manera expressa en el contracte.
  
27. Efectes de la resolució
  
27.1. Quan obeïsca a acord mutu, els drets de les parts s'han d'ajustar al que s'estipule vàlidament entre Feria Valencia i el contractista.
  
27.2. Quan la resolució del contracte tinga la causa en la voluntat de Feria Valencia, o en un incompliment per part d'aquesta de les seues obligacions contractuals, Feria Valencia abonarà al contractista, en concepte d'indemnització per tots els danys i perjudicis que això haja pogut produir, fins a un màxim del 4% de les obres pendents d'executar pel contractista.
  
En tot cas, s'haurà d'abonar a més al contractista l'import corresponent a les obres degudament executades fins al dia de la resolució.
  
27.3. Quan el contracte es resolga per incompliment del contractista, li serà confiscada la garantia i, a més, haurà d'indemnitzar Feria Valencia per tots els danys i perjudicis ocasionats.
  
27.4. En tot cas, l'acord de resolució ha de contenir pronunciament exprés sobre la procedència o no de la pèrdua, devolució o cancel·lació de la garantia constituïda.
  
28. Recepció provisional
  
28.1. Amb una antelació de 10 dies, el contractista ha de comunicar a Feria Valencia la data en què preveu acabar totalment les obres a fi que es fixe el dia i l'hora en què se n'ha d'efectuar la recepció provisional. En vista d'aquesta notificació Feria Valencia fixarà el dia per a la recepció provisional.
  
28.2. El dia fixat per Feria Valencia per a la recepció provisional es procedirà, en presència del representant autoritzat de Feria Valencia, la direcció facultativa i el contractista a examinar l'estat de l'obra i a comprovar si els treballs fets compleixen les normes tècniques de seguretat i les clàusules contractuals quant a l'execució. La recepció provisional es farà una vegada que s'hagen fet de manera satisfactòria, segons el parer Feria Valencia i de la direcció facultativa, totes les proves especificades.
  
28.3. Si l'estat de les obres és satisfactori o bé, si es tracta de proves, si s'han superat satisfactòriament totes les establides, Feria Valencia, la direcció facultativa i el contractista estendran en tres exemplars l'acta de recepció provisional.
  
28.4. En cas que l'examen de l'obra o del servei contractat no siga satisfactori, o si no s'han superat les proves establides, Feria Valencia, la direcció facultativa i el contractista estendran un acta en tres exemplars en què deixaran constància dels defectes observats i del termini que la direcció facultativa fixe perquè el contractista els corregisca.
  
28.5. Transcorregut el dit termini, es durà a terme l'examen i les proves a què es refereixen els paràgrafs anteriors. Si són satisfactoris s'estendrà un acta de recepció provisional signada per Feria Valencia, per la direcció facultativa i pel contractista.
  
28.6. Aquests exàmens, reconeixements i correccions es repetiran, amb idèntica reserva de drets per a Feria Valencia, fins que s'aconseguisca un resultat satisfactori.
  
28.7. Si per qualsevol circumstància el contractista es nega a reparar els defectes o no els repara en el termini indicat a l'acta, Feria Valencia es reserva el dret d'efectuar les reparacions per si mateixa o per mitjà de tercers, a càrrec del contractista. S'actuarà de la mateixa manera en cas que el contractista es negue a signar l'acta.
  
28.8. Els nous terminis que es concedisquen al contractista per deficiències trobades en efectuar la recepció provisional de les obres, en cap cas no significaran una pròrroga dels terminis contractuals i, en conseqüència, el contractista serà responsable de les penalitzacions o indemnitzacions de danys i perjudicis en què incórrega per aquest motiu.
  
29. Termini de garantia
  
29.1. El contractista ha de garantir el treball executat per ell durant un període de 12 mesos des de la data de la recepció provisional. Durant el període de garantia esmentat haurà de corregir o esmenar prompte, sense dany per al funcionament de les instal·lacions, qualsevol anomalia que siga imputable a defectes de construcció, o a la qualitat deficient dels materials o elements emprats, segons les ordres que en aquest sentit Feria Valencia o la direcció facultativa li donen, i si es resisteix o es demora en el compliment d'aquestes, Feria Valencia podrà procedir per si mateixa, o a través de tercers, a la realització dels treballs necessaris per a esmenar aquelles faltes o defectes; les despeses derivades d'aquesta acció es deduiran dels pagaments pendents o dels avals o les garanties, sense que això comporte un desistiment en la responsabilitat de garantia per al contractista.
  
29.2. Aquelles unitats que durant el termini de garantia necessiten reparació estaran subjectes a un nou període de garantia d'un any per al contractista, a comptar des de la data de la recepció de la reparació per part de la direcció facultativa.
  
29.3. Les garanties definitives, i complementària, tindran vigència fins que transcórreguen 12 mesos a comptar des de la data de l'acta de recepció provisional, sense perjudici del que estableix l'article 1.591 del Codi Civil. En cas que ambdues parts ho consideren convenient, es podrà procedir a fer recepcions parcials anticipades, les quals s'efectuaran de conformitat amb el que aquest contracte preveu per a la recepció provisional de les obres.
  
30. Recepció definitiva
  
30.1. 20 dies abans que transcórrega el període de garantia establit, el contractista ho ha de notificar a Feria Valencia i sol·licitarà la recepció definitiva de les obres. En vista d'aquesta sol·licitud, Feria Valencia comunicarà al contractista la data fixada per a fer-ho.
  
30.2. El dia fixat per a dur a cap la recepció definitiva, es procedirà, en presència de Feria Valencia, la direcció facultativa i el contractista, a comprovar l'estat de les obres i els treballs fets i a verificar si compleixen les condicions exigides.
  
30.3. En cas d'afirmativa, Feria Valencia, la direcció facultativa i el contractista estendran la corresponent acta de recepció definitiva en tres exemplars. L'acta se signarà dins dels 30 dies següents a aquell en què finalitze el termini de garantia de 12 mesos previst en aquest contracte. Si transcorreguts els indicats 30 dies no s'haguera donat contestació a la petició de recepció definitiva, que el contractista ha de cursar fefaentment, s'entendrà automàticament rebuda l'obra amb caràcter definitiu com si la signatura de l'acta s'haguera portat a terme.
  
30.4. En l'acta de recepció definitiva s'ha de fer constar el total compliment de les seues obligacions contractuals.
  
30.5. Quan, segons el parer de Feria Valencia o de la direcció facultativa, persistisquen defectes en l'obra, s'ajornarà la recepció definitiva, fins que els dits defectes, que s'han d'haver comunicat per escrit al contractista, com també el termini per a esmenar-los, siguen reparats dins del termini i en la forma escaient; transcorregut el termini sense que s'hagen reparat, Feria Valencia queda facultada per a efectuar, de manera immediata, les reparacions per si mateixa o per tercers sens perjudici del seu dret per a executar els avals i les garanties i obtenir l'oportuna indemnització per danys i perjudicis. Aquesta mesura s'aplicarà d'igual forma en cas que el contractista es negue a reparar els defectes.
  
30.6. Si el contractista, a pesar d'haver sigut citat, no assisteix a l'acte de recepció definitiva, l'acta unilateral, estesa per Feria Valencia, produirà els mateixos efectes que si l'haguera subscrita el contractista.
  
30.7. Dins dels dos mesos següents a la data en què s'efectue la recepció definitiva, Feria Valencia procedirà a tornar l'aval del compliment.
  
31. Liquidació
  
31.1. Una vegada produïda la recepció definitiva de les obres, el contractista ha de presentar a la direcció facultativa la proposta de la liquidació corresponent a l'obra. Aquesta s'ha de presentar davant de Feria Valencia dins del termini d'un mes, a comptar des de la data de l'acta de recepció definitiva i l'acceptació d'aquesta per totes les parts comportarà la finalització de les relacions contractuals entre les parts signants, sens perjudici de la responsabilitat exigible al contractista per possibles vicis o defectes constructius i l'obligació de procedir a les reparacions escaients. El contractista està obligat així mateix a reparar o reposar els materials o equips defectuosos en què el període de garantia siga superior als 10 anys, i ha de respondre de la reparació o reposició d'aquests fins al final del termini de garantia del material o de l'equip concret per reparar.
  
A la recepció, el contractista ha de presentar a FMIV la documentació que acredite el pagament als instal·ladors subcontractats de les quantitats pactades per a la realització de les obres i les instal·lacions.
  
32. Responsabilitat per vicis o defectes constructius
  
32.1. Si a l'obra apareixen vicis o defectes constructius o dels materials, una vegada expirat el termini de garantia esmentat en aquest contracte, deguts a incompliments per part del contractista de les seues obligacions contractuals, aquest n'ha de respondre d'acord amb l'article 1.591 del Codi Civil, i a més a més ha d'abonar a Feria Valencia els danys i perjudicis que se'n deriven.
  
33. Direcció de les obres
  
33.1. La direcció facultativa de les obres correspon a l'equip format pels tècnics designats per Feria Valencia. Competeix al director facultatiu la interpretació tècnica del projecte d'execució i la facultat de dictar les ordres per al desenvolupament d'aquest i també la comprovació i vigilància de la correcta realització de l'obra contractada.
  
33.2. Les ordres i decisions de la direcció facultativa de les obres són vinculants per al contractista. La direcció facultativa donarà totes les ordres que considere necessàries que o convenients, sempre per escrit, bé en comunicació directa a les oficines del contractista o bé a través del llibre d'ordres, al qual sempre tindrà accés i estarà a la seua disposició.
  
33.3. El contractista, al seu torn, ha de comunicar també per escrit a la direcció facultativa els dubtes, les consultes, les dades o les instruccions per a l'execució de les obres que necessiten ser aclarits.
  
33.4. Les parts tenen un termini de set dies per a dialogar sobre aquesta petició i arribar a un acord. Si en aquest temps no s'arriba a un acord, la direcció facultativa decidirà sobre aquest assumpte, i aquesta decisió serà d'obligat compliment per al contractista, sens perjudici d'allò que s'indica a continuació:
  
- Si el contractista no està d'acord amb qualsevol decisió de la direcció facultativa, ho ha de comunicar per escrit a aquesta i a Feria Valencia en un termini màxim de set dies des de la decisió de la direcció facultativa, i hi ha de fer constar de manera expressa la seua intenció que la dita decisió siga sotmesa en un futur a l'arbitratge previst en el contracte.
  
- Els terminis establits en aquesta clàusula són de caducitat. La no comunicació pel contractista en els terminis indicats en aquesta implica la renúncia o el desistiment del contractista a reclamar o revisar la decisió o l'actuació de la direcció facultativa o de Feria Valencia.
  
- Cap element de l'obra no s'ha de cobrir o ocultar sense l'autorització de la direcció facultativa. El contractista ha de donar totes les facilitats a aquella perquè examine i mesure tots els elements que hagen de quedar ocults. Si el contractista oculta qualsevol element sense autorització prèvia, haurà de descobrir-lo a càrrec seu si així li ho ordenen.
  
33.6. Durant l'execució de les obres la direcció facultativa està autoritzada a ordenar per escrit:
  
a) La retirada de l'emplaçament, dins dels terminis que s'indiquen en l'ordre, de qualsevol material que, en la seua opinió, no estiga d'acord amb el projecte d'execució.
  
b) La substitució dels materials retirats per altres materials adequats i convenients, d'acord amb el projecte i la documentació complementària.
  
c) La demolició i correcta construcció de qualsevol obra o treball que, segons el parer de la direcció facultativa, no estiga d'acord amb el contracte pel que fa a qualitat de materials i d'execució.
  
Aquests treballs aniran sempre a càrrec del contractista, el qual no tindrà dret a l'abonament de les unitats tornades a executar i no s'ampliarà per això el termini d'execució.
  
34. Força major
  
34.1. El contractista no serà considerat responsable per l'incompliment de les seues obligacions si l'execució de les obres es retarda o es fa impossible com a conseqüència de força major.
  
34.2. Les causes de força major es prendran en consideració únicament quan afecten directament els treballs que s'indiquen en el contracte o els subministraments d'aquests, o el transport dels materials necessaris per als treballs.
  
34.3. Perquè la propietat puga reconéixer i admetre l'existència de força major, el contractista, en cada cas, ha de comunicar-li, tan prompte com siga possible i sempre abans de les 72 hores següents al moment en què aquestes causes apareguen, el començament i la possible durada dels casos de força major, i ha d'explicar-ne els detalls complets, els motius i la possible incidència en les obres.
  
34.4. En cas de força major, el contractista té dret a una pròrroga del termini contractual d'acord amb la incidència que la dita força major tinga en l'execució i el ritme de les obres, segons el parer de la direcció facultativa. Durant el temps que dure la situació de força major es mantindran les obligacions del contractista i de la propietat, i en cap cas el contractista no tindrà dret a indemnització o cost extra addicional derivat de la situació i dels efectes de la força major, bé de manera directa o bé incidentalment a causa, per exemple, del possible augment del termini.
  
34.5. Totes les causes de força major han de ser remeiades tan prompte com siga possible per tal de reduir-ne els efectes, i el contractista està obligat a posar tots els mitjans al seu abast per tal d'aconseguir-ho sense que açò li done dret a cap increment de cost o preu.
  
35. Règim jurídic del contracte
  
35.1. L'empresa adjudicatària i Feria Valencia acorden que, per a qualsevol controvèrsia o assumpte judicial que es puga originar amb motiu del compliment d'aquest contracte, se sotmetran a la jurisdicció dels jutjats i tribunals de València, amb renúncia a qualsevol fur que els puga correspondre.
  
36. Normes aplicables
  
36.1. En tot el que no es preveu en aquest plec de condicions, hom s'ajustarà al que disposen les legislacions espanyola i autonòmica aplicables, de forma principal o per analogia.
  
37. Publicitat de la licitació
  
La licitació serà anunciada en el Diario Oficial de las Comunidades Europeas, en el Boletín Oficial del Estado, en el Diari Oficial de la Generalitat Valenciana, en dos diaris de tirada nacional i en altres dos de tirada local.
  
València, 15 de gener de 2002.- La directora general de la Feria Muestrario Internacional de Valencia: Belén Juste Picón.
  
Annex I
  
Criteris de valoració
  
Criteris de valoració de les ofertes per al concurs d'execució de les obres
  
Els aspectes que s'han de tenir en compte en les ofertes per al concurs i les valoracions corresponents es fixen sobre la base de 100 punts:
  
1. Valoració tècnica de la proposició de 0 a 60 punts
  
2. Oferta econòmica de 0 a 40 punts
  
Total 100 punts
  
1. Valoració tècnica de la proposició (60)
  
1.1. Programa de treball i termini d'execució (30)
  
a) Pla d'obra i termini d'execució (15)
  
Atesa la importància de les obres que s'han d'executar, el licitador ha de presentar un programa per al desenvolupament dels treballs ajustat a la realitat i viable tipus PERT, amb diagrama de barres on s'analitzen les durades, els marges i el camí crític de les unitats més importants de l'obra. S'hi d'adjuntar un histograma dels imports efectuats mensualment als preus d'execució per contracta tot respectant-se les anualitats previstes.
  
S'ha de presentar un estudi de rendiments de les unitats d'obra amb assignació de mitjans humans i maquinària.
  
No s'acceptaran terminis d'entrega superiors als indicats en la planificació entregada.
  
b) Memòria i procés constructiu. Millores (15)
  
En estreta relació amb l'apartat 1.1.a) (Pla d'obra i termini d'execució), l'apartat 1.3.a) (Equip tècnic adscrit a l'obra) i l'apartat 1.3.b) (Recursos propis en l'entorn de l'obra) s'ha de fer una descripció de l'execució de les unitats significatives de l'obra en relació amb el seu rendiment, mitjans aportats per a la realització d'aquestes i dificultats constructives.
  
Es valoraran les millores tècniques constructives i també els procediments proposats per a garantir el compliment del termini.
  
1.2. Acreditació d'experiència en projectes semblants i qualitat d'aquests (15)
  
a) Qualitat en altres obres amb estructures de formigó i acer a la Comunitat Valenciana. (7)
  
Amb aquesta finalitat s'hi han d'incloure fins a cinc certificats d'obra signats pel director facultatiu o per l'empresa contractant.
  
b) Nombre d'obres fetes durant els últims cinc (5) anys a la Comunitat Valenciana amb pressupost de licitació de més de 2.000 milions de pessetes. (5)
  
c) Certificat YEL-3296 o, si no n'hi ha, PAC. (3)
  
L'empresa ha d'aportar un certificat acreditatiu del fet que se li ha concedit el certificat d'empresa registrada d'acord amb la norma UNE-EN IAR-6088.
  
Si no té aquest certificat serà necessari adjuntar-hi una memòria explicativa del pla d'assegurament de la qualitat en què es determine el sistema de qualitat que el licitador pensa establir en l'obra, l'organigrama, les unitats sotmeses a aquest i el procediment que s'hi emprarà.
  
1.3. Mitjans humans i materials (15)
  
a) Mitjans humans o equip tècnic adscrit a l'obra (6)
  
Es valorarà la titulació i l'experiència dels tècnics de l'empresa assignats.
  
En aquest sentit l'oferta ha de contenir l'organigrama jeràrquic i funcional dels equips de treball, i també els curriculum vitae de les persones fonamentals d'aquests equips i el compromís d'ocupació i intervenció del personal assignat.
  
b) Proporció de recursos propis en l'entorn de l'obra (6)
  
Relació de mitjans humans, maquinària, mitjans auxiliars, instal·lació, pedreres, arreplega de material, etc. propis que l'empresa posseeix a la Comunitat Valenciana, per a l'execució de l'obra.
  
c) Nivell del centre de decisió contractual de l'empresa pròxim a l'organisme contractant. (3)
  
Valoració de la situació del centre de decisió contractual de l'empresa a la Comunitat Valenciana per a garantir el bon servei i la rapidesa en la gestió, presa de decisions i contacte amb el promotor.
  
Permanència dels centres de màxima decisió de l'empresa a la Comunitat Valenciana que garantisquen el servei de postvenda.
  
Valoració de la permanència dels centres de màxima decisió de l'empresa a la Comunitat Valenciana que garantisca la màxima resposta davant dels problemes que es puguen plantejar una vegada acabada l'obra.
  
2. Oferta econòmica (40)
  
2.1. Aquest criteri valorarà l'esforç econòmic sobre l'oferta, i es desestimaran les que estiguen per damunt del pressupost de licitació.
  
Només es consideraran les ofertes que es troben en la banda compresa +10 punts percentuals respecte al valor mitjà dels percentatges de baixa de les ofertes presentades, d'acord amb el tipus de licitació.
  
Es valoraran de 0 a 30 punts les ofertes econòmiques compreses en la banda abans definida, i s'assignarà la màxima puntuació a la baixa mitjana corregida +5 i amb valors proporcionals a la resta. La baixa mitjana corregida serà la mitjana resultant de considerar les ofertes compreses dins de l'interval anterior. (30)
  
2.2. Termini o finançament del pagament. (10)
  
Feria Valencia donarà preferència i podrà acceptar propostes de finançament o millora en el cobrament dels certificats que quedaran a la lliure voluntat de proposició per part de les constructores que liciten el concurs d'aquesta obra.
  
Annex II
  
Models d'avals
  
Aval de fiança provisional
  
L'entitat financera ...
  
NIF: ...
  
Domicili: ...
  
Nom dels apoderats: ...
  
Avala
  
..., amb NIF ..., en concepte de fiança provisional davant de Feria Muestrario Internacional de Valencia (FMIV) per a respondre per un import de ... euros del compliment i les responsabilitats derivades de la participació en el procés de selecció d'ofertes per a la contractació del servei de ...
  
Aquest aval es presta amb caràcter solidari i irrevocable amb renúncia expressa als beneficis d'ordre, exclusió i divisió de béns i tan àmpliament com en dret calga; és executable al primer requeriment de la Feria Muestrario Internacional de Valencia (FMIV), fins i tot amb l'oposició del fiador i sense poder posposar el pagament o negar-s'hi per cap motiu.
  
Aquest aval tindrà validesa fins que el procés de selecció finalitze.
  
Aquest aval ha sigut inscrit amb aquesta mateixa data al Registre Especial d'Avals amb el número ...
  
València, ... de ... de ...
  
Aval de fiança definitiva
  
L'entitat financera ...
  
NIF: ...
  
Domicili: ...
  
Nom dels apoderats: ...
  
Avala
  
... amb NIF ..., en concepte de fiança definitiva davant de Feria Muestrario Internacional de Valencia (FMIV) per a respondre per un import de ... euros del compliment i les responsabilitats derivades de les obligacions contretes en l'execució del contracte dels treballs de ...
  
Aquest aval es presta amb caràcter solidari i irrevocable amb renúncia expressa als beneficis d'ordre, exclusió i divisió de béns i tan àmpliament com en dret calga; és executable al primer requeriment de la Feria Muestrario Internacional de Valencia (FMIV), fins i tot amb l'oposició del fiador i sense poder posposar el pagament o negar-s'hi per cap motiu.
  
Aquest aval tindrà validesa fins que FMIV no n'autoritze la cancel·lació.
  
Aquest aval ha sigut inscrit amb aquesta mateixa data al Registre Especial d'Avals amb el número ...
  
València, ... de ... de ...
  
Annex III
  
Model d'oferta econòmica
  
..., major d'edat, amb domicili a ..., carrer ..., núm. ..., amb DNI núm. ... , en nom propi o en representació de l'empresa ..., amb CIF núm. ..., i domicili a ..., carrer ... núm. ...; una vegada assabentat de les condicions i dels requisits que s'exigeixen per a optar a l'adjudicació de l'obra ... es compromet a realitzar-la amb subjecció als plecs de ... i els seus annexos, per la quantitat de ... euros (en lletra i nombre) quantitat que comporta una baixa del ...% respecte al pressupost base de licitació, incrementada en un 16% que correspon a l'Impost sobre el Valor Afegit que produeix un preu global contractual de ... euros (en lletra i nombre).
  
València, ... de ... de ...
  
Signatura i segell de l'empresa
  
Annex IV
  
Resum del pressupost
  
Execució material del projecte
  
13% despeses generals
  
6% benefici industrial
  
Total d'execució per contracta
  
16% IVA
  
Total pressupost